टॉप-3 में यशवीर भी सचिन खेमे से; गहलोत खेमे के सतवीर का आरोप : ऐप से छेड़छाड़ हुई
Rajasthan Youth Congress President Election 2023 - राजस्थान में चरम पर चल रही आपसी खींचतान के बीच राजस्थान में यूथ कांग्रेस के चुनाव परिणाम आ गए हैं। यूथ कांग्रेस अध्यक्ष के लिए 15 प्रत्याशी मैदान में थे।
राजस्थान में चरम पर चल रही आपसी खींचतान के बीच राजस्थान में यूथ कांग्रेस के चुनाव परिणाम आ गए हैं। यूथ कांग्रेस अध्यक्ष के लिए 15 प्रत्याशी मैदान में थे। सरकार में भले ही सीएम अशोक गहलोत गुट हावी है, लेकिन इस चुनाव में सचिन पायलट गुट ने बाजी मारी है। टॉप तीन दावेदारों में 2 पायलट गुट से है।
इनमें से अभिमन्यु पूनिया, सुधींद्र मूंड और यशवीर सूरा टॉप-3 दावेदारों के रूप में सामने आए हैं। यूथ कांग्रेस के वोटों की गिनती में बड़ी संख्या में वोट खारिज भी हुए। इसी का असर रहा कि प्रत्याशियों को दावों के मुकाबले काफी कम वोट मिले।
वोटों पर गौर करें तो अभिमन्यु पूनिया ने अन्य दावेदारों के मुकाबले अच्छी लीड हासिल की है। पूनिया के बाद दूसरे नम्बर पर वोट हासिल करने वाले सुधींद्र मूंड के बीच लगभग 33 हजार का अंतर है।
वहीं मूंड और तीसरे नम्बर पर रहे यशवीर सूरा के बीच लगभग 37 हजार वोटों का अंतर है।
लीड का अंतर ज्यादा होने से पूनिया सबसे मजबूत दावेदार
यूथ कांग्रेस अध्यक्ष का फैसला इंटरव्यू के आधार पर होगा, लेकिन वोटों की रेस में अभिमन्यु सबसे आगे हो गए हैं। पूनिया ने 33 हजार से ज्यादा वोटों की लीड ली है।
ऐसे में लीड का अंतर ज्यादा बड़ा होने से अब पूनिया के लिए यूथ कांग्रेस अध्यक्ष बनना ज्यादा मुश्किल नजर नहीं आता है।
पूनिया पहले से ही अन्य दावेदरों के मुकाबले मजबूत नजर आ रहे थे। इसकी बड़ी वजह उनका संगठनात्मक अनुभव होना था।
पूनिया इससे पहले एनएसयूआई के प्रदेशाध्यक्ष भी रह चुके हैं। ऐसे में प्रदेश स्तर पर संगठन चलाने का अनुभव होने का फायदा भी पूनिया को मिलता दिख रहा है।
इंटरव्यू में प्रत्याशियों से उनके संगठनात्मक अनुभव, संगठन में पकड़, संगठन की समझ, संगठन को लेकर वफादारी और लोकप्रियता सहित तमाम पहलूओं पर विचार कर निर्णय किया जाता है।
कांग्रेस के सीनियर नेताओं का पैनल ये इंटरव्यू करता है। ऐसे में इस स्थिति में भी पूनिया काफी मजबूत नजर आ रहे हैं।
यूथ कांग्रेस चुनाव से पायलट का मजबूत होना तय
यूथ कांग्रेस का अध्यक्ष कौन बनेगा ये अलग बात है, मगर इससे पायलट खेमा मजबूत होगा यह तय है। यूथ कांग्रेस के लिए तीन टॉप प्रत्याशियों में से दो प्रत्याशी अभिमन्यु पूनिया और यशवीर सूरा दाेनों पायलट खेमे से आते हैं। जबकि सुधींद्र मूंड पर किसी खेमे का टैग फिलहाल नहीं लगा है।
ऐसे में यह तय है कि इस चुनाव से पायलट खेमे का राजस्थान में मजबूत होना तय है। पूनिया और सूरा सचिन पायलट के विश्वास पात्र और कट्‌टर समर्थक हैं।
इससे पहले जो परिणाम आए हैं उनमें पहले ही राकेश मीणा भी पायलट समर्थक के रूप में पैनल में आ चुके हैं।
सतवीर चौधरी ने परिणामों पर उठाए सवाल
यूथ कांग्रेस के वोटों की गिनती के परिणाम आने के बाद इसपर विवाद शुरू हो गया है। यूथ कांग्रेस अध्यक्ष के लिए टॉप-4 दावेदारों में रहे सतवीर चौधरी ने रिजल्ट पर सवाल खड़ा किया है। उनका कहना है कि जो चुनाव परिणाम आया है वह अप्रत्याशित है।
जो वोट जमा कराए थे उसमें रिजेक्शन का प्रतिशत 70-80 प्रतिशत है। जबकि दूसरे प्रत्याशियों का रिजेक्शन 30 प्रतिशत है।
इससे लगता है कि वोटों के रिजेक्शन में छेड़छाड़ हुई है। पिछले चुनाव में भी एप से छेड़छाड़ हुई थी। इसको लेकर हम चुनाव आयोग में अपील कर रहे हैं।
हमने लगभग 4 लाख वोट करवाए उसमें 75 प्रतिशत तक रिजेक्शन हो गया। वहीं दूसरी ओर जिन्होंने लगभग 3.5 लाख वोट जमा करवाए उनका रिजेक्शन 30 प्रतिशत ही है।
यूथ कांग्रेस के लिए 20 लाख से ज्यादा वोट डाले गए थे। उनमें से 7.70 लाख वोट ही काउंट किए गए हैं। यूथ कांग्रेस अध्यक्ष के लिए जो दावेदार थे। उनमें से 3 प्रमुख दावेदार जाट और एक विश्नोई समाज से थे।
टॉप-3 दावेदार और उनकी मजबूती
अभिमन्यु पूनिया
अभिमन्यु पूनिया राजस्थान एनएसयूआई के प्रदेशाध्यक्ष रह चुके हैं। बिश्नाेई समाज से हैं और पायलट खेमे से आते हैं। पायलट खेमे के विधायक मुकेश भाकर के बेहद करीबी हैं।
वे राजस्थान यूनिवर्सिटी में एनएसयूआई महासचिव भी रह चुके हैं। चुनाव के दौरान मुकेश भाकर और रामनिवास गवाड़िया ने पूनिया को काफी सपोर्ट किया।
इसके अलावा विप्र कल्याण बोर्ड के अध्यक्ष महेश शर्मा भी पूनिया के समर्थन में दिखे। एनएसयूआई का पूर्व प्रदेशाध्यक्ष होना उनका बड़ा प्लस पॉइंट है।
पूनिया की एनएसयूआई में मजबूत पकड़ थी। जून 2020 में हुए मानेसर एपिसोड के बाद पूनिया को एनएसयूआई प्रदेशाध्यक्ष पद से हटा दिया गया था।
पूनिया ने दावा किया था कि उनके पक्ष में लगभग 6.30 लाख मेम्बर्स ने वोटिंग की है। मगर उन्हें 2.30 लाख वोट मिले।
सुधींद्र मूंड
सुधींद्र मूंड इस चुनाव में एकदम नए चेहरे के रूप में उभरे। चुनाव शुरू होने से पहले मूंड के नाम पर खास चर्चा नहीं थी। मगर चुनाव में सुधींद्र मूंड काफी सक्रिय नजर आए।
उनके साथ कांग्रेस की अलग-अलग क्षेत्रों की प्रमुख लॉबी जुटी। मूंड को हरीश चौधरी, रामेश्वर डूडी, चेतन डूडी, रोहित बोहरा जैसे नेताओं ने सपोर्ट किया।
इसके अलावा हरियाणा से सांसद दीपेंद्र हुड्‌डा का भी मूंड को सपोर्ट रहा। मूंड ने चुनाव के दौरान अच्छा मूवमेंट किया।
मूंड का मजबूत पक्ष कांग्रेस की एक प्रमुख लॉबी का साथ होना और मजबूत मशीनरी होना रहा। इसके अलावा वे किसी खेमे से भी जुड़े हुए नहीं हैं। मूंड का दावा था कि उनके समर्थन में 6.78 लाख मेम्बर्स ने वोटिंग की।
यशवीर सूरा
सूरा यूथ कांग्रेस के अध्यक्ष के लिए एक महत्वपूर्ण चेहरे के रूप में रहे। सूरा पायलट खेमे से आते हैं। सूरा भी इस चुनाव में एक महत्वपूर्ण जाट चेहरा हैं।
वे वर्तमान में यूथ कांग्रेस के प्रदेश उपाध्यक्ष हैं। जैसे-जैसे यूथ कांग्रेस का चुनाव आगे बढ़ा, वैसे वैसे यशवीर सूरा भी प्रभावी होते चले गए।
पूर्व यूथ कांग्रेस अध्यक्ष अशोक चांदना की एक टीम का उन्हें सपोर्ट होना भी उनके लिए प्लस पॉइंट रहा। हालांकि चांदना ने इस चुनाव में किसी भी पक्ष का खुलकर समर्थन नहीं किया।
सूरा को दक्षिणी राजस्थान के आदिवासी क्षेत्रों से अच्छा समर्थन मिला। सूरा का दावा था कि चुनाव में उन्हें 6.5 से 7 लाख मेम्बर्स ने उनके पक्ष में वोटिंग की। मगर उन्हें 1.59 लाख वोट मिले।
सतवीर चौधरी
सतवीर चौधरी भी यूथ कांग्रेस अध्यक्ष के लिए मजबूत दावेदार थे। मगर कल आए रिजल्ट में वे चौथे स्थान पर रहे।
सतवीर चौधरी यूथ कांग्रेस के चुनाव की शुरुआत से ही अभिमन्यु पूनिया के सामने मजबूत दावेदारों में गिने जा रहे थे। चौधरी को धर्मेंद्र राठौड़ का समर्थन रहा। पूर्व यूथ कांग्रेस अध्यक्ष अशोक चांदना की एक टीम का सपोर्ट भी सतवीर को मिला।
भीलवाड़ा में रामलाल जाट का समर्थन भी सतवीर को मिला। राजस्थान यूनिवर्सिटी का पूर्व अध्यक्ष रहना सतवीर चौधरी की मजबूती रही।
धर्मेंद्र राठौड़ से समर्थन मिलने के चलते गहलोत खेमे के रूप में उन्हें समर्थन मिला। जाट चेहरा होने के चलते जाट लॉबी से भी सतवीर को समर्थन मिला। सतवीर का दावा था कि उनके पक्ष में 5 लाख से ज्यादा मेम्बर्स ने वोट किया है। मगर उन्हें 71 हजार से ज्यादा वोट मिले।
पवन गोदारा बने थे पहले निर्वाचित अध्यक्ष
राजस्थान यूथ कांग्रेस में चुनाव की प्रक्रिया 2010 से शुरू हुई। राजस्थान यूथ कांग्रेस के पहले निर्वाचित अध्यक्ष पवन गोदारा बने। वे 2013 तक यूथ कांग्रेस के अध्यक्ष रहे।
इसे बाद फिर चुनाव हुए और वर्तमान खेलमंत्री अशोक चांदना यूथ कांग्रेस अध्यक्ष बने। चांदना 2020 तक यूथ कांग्रेस के अध्यक्ष बने। वे लम्बे समय तक यूथ कांग्रेस संभालने वाले नेताओं में रहे।
चांदना के बाद सुमित भगासरा चुनाव जीते और अध्यक्ष बने। मगर वे 10 दिन तक ही अध्यक्ष रह सके। उनके चुनाव में विवादों के चलते उन्हें हटना पड़ा और आखिरकार लाडनूं विधायक मुकेश भाकर को यूथ कांग्रेस अध्यक्ष बनाया गया।
मगर मुकेश भाकर 2 महीने ही यूथ कांग्रेस अध्यक्ष रहे। वे सचिन पायलट के साथ मानेसर चले गए। ऐसे में उन्हें यूथ कांग्रेस अध्यक्ष से हटा दिया गया।
इसके बाद गणेश घोघरा को यूथ कांग्रेस अध्यक्ष बनाया गया। अबतक घोघरा ही यूथ कांग्रेस अध्यक्ष हैं। अब यूथ कांग्रेस को नया अध्यक्ष मिलेगा।
यूथ कांग्रेस ने राजस्थान को दिए कई बड़े नेता
राजस्थान में यूथ कांग्रेस कितना महत्वपूर्ण है इसका अंदाजा इसी से लगाया जा सकता है कि यूथ कांग्रेस ने राजस्थान को कई बड़े नेता दिए। 1970 से राजस्थान में यूथ कांग्रेस अध्यक्ष बनने की शुरुआत हुई।
खास बात यह रही कि राजस्थान में यूथ कांग्रेस के अध्यक्ष बनने वाले ज्यादातर नेता बाद में अच्छे स्तर तक पहुंचे। राजस्थान में जर्नादन गहलोत के बाद विष्णु मोदी, केसी विश्नोई, रघु शर्मा, अश्क अली टांक, रघुवीर मीणा, कुलदीप इन्दौरिया, नीरज डांगी यूथ कांग्रेस के अध्यक्ष बने।
नीरज डांगी के बाद यूथ कांग्रेस अध्यक्ष का निर्वाचन चुनावों से होने लगा। इसके बाद पवन गोदारा पहले निर्वाचित अध्यक्ष बने।
यूथ कांग्रेस के अध्यक्ष रहने वाले जनार्दन गहलोत, अश्क अली टांक, रघु शर्मा, अशोक चांदना सहित कई नेता राजस्थान में मंत्री बने। वहीं रघुवीर मीणा वर्तमान में सीडब्ल्यूसी सदस्य हैं, वे राज्यमंत्री भी रहे। इसके अलावा नीरज डांगी फिलहाल राज्यसभा सांसद हैं।
यूथ कांग्रेस अध्यक्ष का पद बेहद महत्वपूर्ण होता है। सीडब्ल्यूसी सदस्य रघुवीर मीणा, राज्यसभा सांसद नीरज डांगी, मंत्री रघु शर्मा, अश्क अली टांक, अशोक चांदना और भी कई ऐसे नाम हैं जो राजस्थान में यूथ कांग्रेस के अध्यक्ष रहे और बाद में राजस्थान की राजनीति में बड़े चेहरे बने। राजस्थान को यूथ कांग्रेस ने कई बड़े नाम दिए।
ये भी पढ़े- 
पायलट ने दिए अनसुलझे सवालों के जवाब:कहा- सोनिया गांधी की खुलेआम बेइज्जती की गई, वसुंधरा धारीवाल को अरेस्ट कराने वाली थीं, मैंने बचाया
‘पार्टी अनुशासन की बात उनको नहीं करनी चाहिए जो 25 सितंबर की घटना में शामिल थे। विधायकों से इस्तीफे दिलवाकर अपनी ही सरकार को गिराने के कगार पर कौन लेकर गया? किसके दबाव में काम हुआ?’ (पूरी खबर के लिए क्लिक करें)